ང་ཕྱིར་དགོན་པར་སོང་ཞིང་།སླར་ཡང་ཁྱིམ་ལ་འོངས།དུས་ཚོད་ཏན་ཏན་ཞིག་མི་དྲན།སྐབས་དེར།ཨ་ཕ་ཅུང་ཟད་ལྷོད་ལ་བབས་འདུག།ཨ་ཕའི་ངོ་མདངས་སྔར་ལས་ཅུང་ཟད་བཟང་བར་མངོན།འོན་ཀྱང་།ཨ་ཅག་ལ་ལྟ་སྟངས་ལ་འགྱུར་བ་ཆེར་ཕྱིན་མི་འདུག།ཨ་ཕ་ལ་རེ་བ་གཉིས་པ་ཞིག་ཡོད་པ་དང་།དེ་ཨ་ཅག་གིས་སྒྲུབ་རོགས་བྱས་ན་བསམས་འདུག་མོད།དེ་ཡང་བསྒྲུབས་མ་སོང་ཞེས་འཁང་ར་བྱེད་ཀྱིན་མཆིས།དེ་ནི་གཉེན་ཐག་མ་བཅད་གོང་།ཨ་ཅག་ཨ་ཕ་ལ་བལྟ་རུ་ལན་ཅིག་ཡོང་རྒྱུ་དང་།སྐབས་དེར་ཨ་ཕས་མོ་རང་ཁྱིམ་ཚང་དེ་ལ་མི་འགྲོ་བའི་རེ་སྐུལ་བྱ་རྒྱུ།གལ་ཏེ།མོས་མ་ཉན་ན་ཨ་ཕའི་སེམས་གཏིང་ནས་མོས་མཐུན་མེད་མོད་ཀྱང་།ཕྱི་སྡེ་བའི་མདུན་ནས་གཉེན་ཡིན་ལུགས་ཚུལ་མཐུན་གྱི་སྒོ་ནས་ཐག་གཅོད་བྱས་པའི་རྣམ་འགྱུར་སྟོན་ཆེད།གཉེན་སྟོན་སྟབས་བདེ་ཞིག་བྱ་རྒྱུ་དང་།ཉེ་འབྲེལ་སྐོར་ཞིག་གིས་བསྐྱལ་ནས་འགྲོ་རྒྱུའི་ཐག་གཅོད་བྱས་འདུག།ནང་གཏམ་དེ་བཤད་ཆེད་ཨ་ཅག་རྒན་པ་ལན་འགའ་ལ་མངགས་འདུག་མོད།འོན་ཀྱང་།ཨ་ཅག་གི་བསམ་པར་དེ་ནི་ཨ་ཕའི་མོ་རང་གཏན་ནས་འགྲོར་མི་འཇུག་པའི་ཐབས་ཤེས་མཐའ་མ་དེ་རེད་སྙམ་ནས།གཉེན་ཐག་མ་ཆོད་བར་དུ་ཨ་ཕར་བལྟ་རུ་མ་ཡོང་བ་རེད།དེ་ནི་ཨ་ཕ་ལ་མཚོན་ན།ཆེས་ཆེ་བའི་ཕམ་ཁ་ཞིག་རེད།